Jans Oblaks
Jans Oblaks (slovēņu: Jan Oblak; dzimis 1993. gada 7. janvārī) ir slovēņu futbolists, spēlē vārtsarga pozīcijā, pārstāv Slovēnijas futbola izlasi, kurā ir arī kapteinis. Kopš 2014. gada Oblaks pārstāv La Liga klubu Madrides "Atletico". Viņš tiek uzskatīts par vienu no labākajiem vārtsargiem pasaulē. Oblaks 17 gadu vecumā parakstīja līgumu ar Portugāles klubu Benfica un bija daļa no komandas, kas 2013.–2014. gada sezonā izcīnīja trīs titulus valsts mērogā. 2014. gadā viņš pārcēlās uz Madrides "Atlético" par summu 16 miljonu eiro apmērā, kļūstot par tobrīd dārgāko "La Liga" vārtsargu. 2015.–2016. gadā viņš ieguva Rikardo Samoras trofeju kā labākais vārtsargs, ielaižot visu laiku mazāko vārtu skaitu – 18 vārtus. Nākamajās trīs sezonās viņš šo balvu ieguva vēlreiz, bet 2021. gadā – piekto reizi. Oblaks tika nominēts arī 2017. un 2018. gada Zelta bumbas balvām, pateicoties stabilajam sniegumam savā klubā. Ar vairāk nekā 400 spēlēm Madrides "Atlético" sastāvā Oblaks kopā ar klubu ir izcīnījis četras trofejas, tostarp 2020.–2021. gada La Liga. Oblaks Slovēnijas izlasē debitēja 2012. gadā, un septiņas reizes tika atzīts par Slovēnijas gada labāko futbolistu. Viņš ir bijis arī Slovēnijas nacionālo jaunatnes izlašu dalībnieks, sākot no U-15, līdz U-21, izlasēs.